
28 august 2026
COMUNICAT DE PRESĂ
Finalizarea proiectului Instruire orizontală pentru personalul
 din sistemul de coordonare, gestionare și control

Agenția Națională a Funcționarilor Publici, în calitate de beneficiar, a finalizat activitățile din cadrul proiectului - Instruire orizontală pentru personalul din sistemul de coordonare, gestionare și control, cod proiect 2.018, cod SMIS 327402, proiect cofinanțat din Fondul Social European Plus (FSE+) prin Programul Asistență Tehnică 2021-2027.
Implementat în perioada 1 februarie 2024 – 31 iulie 2026, proiectul a urmărit dezvoltarea continuă a competențelor profesionale ale personalului implicat în sistemul de coordonare, gestionare și control al fondurilor europene, contribuind astfel la consolidarea capacității administrative necesare gestionării și implementării proiectelor finanțate din fonduri europene în condiții de eficiență, eficacitate și conformitate. Valoarea totală a proiectului a fost de 6.000.000 lei, din care 3.158.801,69 lei reprezintă valoarea eligibilă nerambursabilă din FSE+, iar 2.841.198,31 lei cofinanțarea eligibilă a beneficiarului.
Pe parcursul implementării, activitățile de formare au fost structurate în patru module tematice, adaptate nevoilor identificate în rândul instituțiilor din grupul țintă: prevenirea neregulilor și a fraudei în proiectele cu finanțare externă; managementul și protecția datelor cu caracter personal, inclusiv din perspectiva digitalizării; managementul riscului în procesul de achiziții publice aferente proiectelor și programelor finanțate din fonduri europene; precum și cadrul de implementare a fondurilor europene pentru perioada 2021-2027, cu accent pe management, administrare, audit, egalitate de șanse, incluziune și dezvoltare durabilă.
Proiectul s-a adresat unui grup țintă de aproximativ 500 de persoane din structurile de coordonare, gestionare și control al fondurilor europene, din cadrul unor instituții precum Ministerul Investițiilor și Proiectelor Europene, Ministerul Finanțelor – Autoritatea de Certificare  și Plată, Curtea de Conturi – Autoritatea de Audit și organismele intermediare relevante. Competențele dobândite prin participarea la cele patru module de formare sunt valorificate în activitatea participanților, respectiv în activitatea instituțiilor de proveniență, prin generarea unui efect de multiplicare a bunelor practici și contribuind la creșterea capacității administrative în domeniul fondurilor europene.
Rezultatele obținute:
· 25 de sesiuni de formare implementate;
· 4 module de formare organizate și derulate;
· 494 persoane instruite;
· 2 evenimente de promovare organizate.
Prin acest proiect, ANFP a contribuit la consolidarea expertizei profesionale privind gestionarea riscurilor, prevenirea neregulilor și fraudei, protecția datelor și implementarea programelor finanțate din fonduri europene în perioada 2021-2027. Experiența acumulată și rezultatele obținute creează premise pentru valorificarea în continuare a competențelor dezvoltate și pentru diseminarea bunelor practici la nivelul instituțiilor implicate în gestionarea fondurilor europene.
Agenția Națională a Funcționarilor Publici mulțumește tuturor instituțiilor și participanților implicați în implementarea proiectului pentru contribuția la atingerea obiectivelor acestuia și pentru implicarea în dezvoltarea unei administrații publice capabile să răspundă eficient cerințelor actuale privind gestionarea fondurilor europene.
Detalii despre proiect pot fi consultate în secțiunea dedicată, disponibilă pe website-ul ANFP: 
anfp.gov.ro
Date de contact ale Agenţiei Naţionale a Funcţionarilor Publici:
· telefon: 0374 112 719
· e-mail: comunicare@anfp.gov.ro

